b"\n_START_ARTICLE_\nSetge de Jerusalem (1244)\n_START_SECTION_\nContext\n_START_PARAGRAPH_\nL'emperador romanogerm\xc3\xa0nic Frederic II inici\xc3\xa0 una croada cap a Terra Santa el 1228 per reclamar el t\xc3\xadtol de rei de Jerusalem per al seu fill, nascut de la seva esposa Isabel II de Jerusalem, morta en el part. Aix\xc3\xb2 l'enemist\xc3\xa0 amb el seu sogre Joan de Brienne, que tamb\xc3\xa9 creia tenir drets. El papa Gregori IX, en saber les seves intencions, l'excomunic\xc3\xa0, a ell i a tots els que hi participessin, ja que trencava la treva acordada el 12 amb el sold\xc3\xa0, despr\xc3\xa9s de la rendici\xc3\xb3 de Damieta, que havia de surar fins al 1230._NEWLINE_La crida de l'emperador no tingu\xc3\xa9 gaire suport. Els barons de la Pulla, enemistats amb ell per la querella amb el papa per la q\xc3\xbcesti\xc3\xb3 de les investidures, cercaren refugi en les comandes del Temple. Els cavallers hospitalers, en  Terra Santa, sabent que es trencaria la treva, s'afanyaren a reconstruir castells a Cesarea i Jaffa.\n_START_SECTION_\nL'emperador a Palestina\n_START_PARAGRAPH_\nL'ex\xc3\xa8rcit de Frederic II amb nom\xc3\xa9s quaranta cavallers, arrib\xc3\xa0 la primavera del 1228, despr\xc3\xa9s de passar per Xipre, desembarc\xc3\xa0 a Acre i deman\xc3\xa0 entrevistar-se amb el sold\xc3\xa0, cosa que probablement pass\xc3\xa0 a Jaffa. Despr\xc3\xa9s d'aquesta entrevista que es mantingu\xc3\xa9 sense testimonis,  Frederic II comunic\xc3\xa0 que Jerusalem havia estat restitu\xc3\xafda als cristians, per\xc3\xb2 que aquests no podien fer-hi una guarnici\xc3\xb3 ni fortificar les muralles. El 17 de mar\xc3\xa7 an\xc3\xa0 a prendre'n possessi\xc3\xb3, mitjan\xc3\xa7ant una cerim\xc3\xb2nia al Sant Sepulcre i l'endem\xc3\xa0 torn\xc3\xa0 a Jaffa. Segons l'acord, els musulmans tindrien lliure acc\xc3\xa9s al districte del Temple, a Jerusalem, ja que era de car\xc3\xa0cter sagrat per a ells. Tamb\xc3\xa9 quedaven en mans dels musulmans les fortaleses de Safed, Toron, Gaza, Mont-real i el Crac de Moab. Despr\xc3\xa9s d'enemistar-se amb els cavallers del castell Pelegr\xc3\xad, an\xc3\xa0 a Acre amb intenci\xc3\xb3 de donar la croada per acabada, per\xc3\xb2 els senyors d'all\xc3\xa0 i el patriarca li demanaren que no els abandon\xc3\xa9s. Aquests tenien m\xc3\xa9s experi\xc3\xa8ncia a Terra Santa i temien que el sold\xc3\xa0 d'Egipte no respectaria els acords tinguts amb el sold\xc3\xa0 de S\xc3\xadria. L'emperador, sense fer cas de les demandes salp\xc3\xa0 l'1 de maig._NEWLINE_Efectivament, el sold\xc3\xa0 de S\xc3\xadria, As-S\xc3\xa0lih Isma\xc3\xafl, envi\xc3\xa0 una ambaixada que fou rebuda per Teobald de Xampanya, rei de Navarra, i Pere I Mauclerc, duc de Bretanya. El que volia saber era si serien aliats seus contra el sold\xc3\xa0 del Caire, a canvi torn\xc3\xa0 als cristians el castell de Beaufort i el de Safed. Els hospitalers, desconeixedors d'aquest acord, foren cridats pel sold\xc3\xa0 d'Egipte el qual els ofer\xc3\xad lliure circulaci\xc3\xb3 als pelegrins si se'n feien aliats. El rei de Navarra marx\xc3\xa0 a la seva terra i deix\xc3\xa0 el relleu al duc de Ricard de Cornualla, que es deix\xc3\xa0 guiar pel consell dels hospitalers. Aix\xc3\xb2 fou vist amb mals ulls pel sold\xc3\xa0 de S\xc3\xadria, el qual comen\xc3\xa7\xc3\xa0 a fer tractes amb els corasmins.\n_START_SECTION_\nDestrucci\xc3\xb3 de Jerusalem\n_START_PARAGRAPH_\nEls ai\xc3\xbabides de Damasc donaren acollida a algunes fam\xc3\xadlies de l'estirp dels corasmins, ara sense p\xc3\xa0tria, ja que els mongols havien destru\xc3\xaft llur imperi, i els demanaren que fossin aliats seus en la seva enemistat amb El Caire, de pas podien fer pillatge per les possessions cristianes que trobessin. Era una repres\xc3\xa0lia per haver trencat el pacte fet amb el rei de Navarra. Els hospitalers provaren de desviar-los de Jerusalem, per\xc3\xb2 no ho aconseguiren. Despr\xc3\xa9s d'un breu setge el 17 de juliol assolaren la ciutat i la deixaren mig destru\xc3\xafda, incloent els edificis dels musulmans.\n_START_SECTION_\nRepercussions\n_START_PARAGRAPH_\nEl pacte fet amb el sold\xc3\xa0 d'Egipte tamb\xc3\xa9 fall\xc3\xa0, no torn\xc3\xa0 els castells promesos als hospitalers i a m\xc3\xa9s retingu\xc3\xa9 a El Caire els emissaris durant mesos. El 17 d'octubre hi hagu\xc3\xa9 una batalla a camp obert, els musulmans de S\xc3\xadria i els d'Egipte, atacaren l'ex\xc3\xa8rcit cristi\xc3\xa0 en la rodalia de Gaza, coneguda com a batalla de La Forbie. Els cristians que eren inferiors en nombre i s'havien de dividir en dos fronts, aviat quedaren redu\xc3\xafts._NEWLINE_La setena croada (1248-1254), liderada per Llu\xc3\xads IX de Fran\xc3\xa7a, estigu\xc3\xa9 motivada per la massacre de Jerusalem, per\xc3\xb2 no aconsegu\xc3\xad el seu objectiu. Durant el temps que dur\xc3\xa0, hi hagu\xc3\xa9 un cop d'estat que substitu\xc3\xad el govern de l'imperi siriegipci dels ai\xc3\xbabides pel dels mamelucs, amb seu al Caire."